Togarar sem verið hafa á vesturmiðum síðustu sólarhringa eru nú komnir flestir í var , nokkrir sunnan við Snæfellsjökul . „ Við fundum glufu og verðum hér næsta sólarhring , “ segir Bergþór Gunnlaugsson skipstjóri á Tómasi Þorvaldssyni GK í samtali við mbl.is nú um hádegisbil . Á sömu slóðum og Tómas Þorvaldsson GK undir Jökli eru togararnir Akurey og Arnar HU . „ Við vorum út af Vestfjörðum og komum hingað í nótt . Á leiðinni að vestan settum við út troll og náðum þá tuttugu tonnum á Flugbrautinni eins og miðin hér suðvestur af Snæfellsnesi eru oft kölluð , “ segir Bergþór skipstjóri . Vindur er af norðri á Faxaflóa sunnan við Snæfellsnes og slær í allt að 20 m / sek. „ Þetta á eftir að versna svo við höldum bara kyrru fyrir hér , “ segir Bergþór . Þekkkt er að skip fari í var við Grænuhlíð , yst í Ísafjarðardjúpi , þegar stormar skella á . Þar eru nú línubáturinn Kristrún RE og togararnir Sólberg ÓF , Gnúpur GK og Baldvin Njálsson GK . Innar í Djúpinu er varðskipið Þór til taks ef aðstoðar er þörf í því ofsaveðri sem nú er spáð .